Vuoden 1984 televiestintälain (Telecommunications Act) 12 osan 2 kohdan mukainen ilmoitus - Ehdotettu muutos kaikkien yleisen televerkon operaattoreiden toimilupiin



Virallinen lehti nro C 033 , 06/02/2002 s. 0018 - 0019



Vuoden 1984 televiestintälain (Telecommunications Act) 12 osan 2 kohdan mukainen ilmoitus Ehdotettu muutos kaikkien yleisen televerkon operaattoreiden toimilupiin (2002/C 33/10) 1. Tällä asiakirjalla televiestintähallinnon pääjohtaja (jäljempänä "pääjohtaja") antaa vuoden 1984 televiestintälain, sellaisena kuin se on muutettuna vuoden 2000 sähköisen viestinnän lailla (jäljempänä "viestintälaki"), 12 osan 2 kohdan mukaisen ilmoituksen ehdotetusta muutoksesta. Muutos koskee kaikkia toimilupia, jotka kauppa- ja teollisuusministeri on myöntänyt 22.6.1984-18.1.2002 viestintälain 7 osan nojalla sellaisille oikeussubjekteille, jotka kauppa- ja teollisuusministeri on määritellyt viestintälain 9 osan mukaisiksi, yleisiä televiestintäjärjestelmiä hallinnoiviksi oikeussubjekteiksi. Kyseisiin toimilupiin viitataan jäljempänä ilmaisulla "PTO-toimiluvat". 2. Ehdotetun muutoksen vaikutukset ja perustelut esitetään jäljempänä asiakirjassa Muutoksen perustelut. Vaikutukset ja perustelut on selitetty yksityiskohtaisemmin kesäkuussa 2001 laaditussa kuulemisasiakirjassa Use of automatic calling equipment review. Muutosteksti kokonaisuudessaan sisältyy Oftelin tammikuussa 2002 antaman lausunnon liitteeseen B. Molemmat asiakirjat ovat Oftelin Internet-sivuilla osoitteessa www.oftel.gov.uk. 3. Viestintälain 12 A osan 7 kohdan mukaan muutos keventää sääntelyä, jos a) muutettavat ehdot aiheuttavat rasitteen sen toimiluvan haltijalle, johon kyseiset ehdot sisältyvät; b) muutos poistaa rasitteen tai keventää sitä heikentämättä tarpeellista suojaa; ja c) muutos ei saata epäasianmukaisesti heikompaan asemaan sellaista viestintälain 7 osan mukaisen toimiluvan haltijaa, joka toiminnassaan kilpailee sen toimiluvan haltijan kanssa, johon muutettavat ehdot sisältyvät. 4. Pääjohtaja katsoo, että PTO-toimilupiin ehdotettu muutos keventää sääntelyä jäljempänä olevassa asiakirjassa Muutoksen perustelut esitetyistä syistä viestintälain 12 A osan 7 kohdassa tarkoitetulla tavalla. 5. Pääjohtaja pyytää kommentteja PTO-toimilupiin ehdotetusta muutoksesta. Ehdotettua muutosta koskevat kannanotot on esitettävä 28 päivän kuluessa tämän ilmoituksen julkaisemisesta. Mainitun määräajan jälkeen ei ole mahdollista kommentoida esitettyjä kannanottoja. Viestintälain 12 osan 6 kohdan D alakohdan mukaan ehdotettua muutosta koskevia valituksia on pidettävä vastalauseina ainoastaan, jos niihin on liitetty kirjallinen lausunto, jossa pyydetään näin tekemään. 6. Ehdotettua muutosta koskevat kannanotot ja vastalauseet voidaan toimittaa seuraavalle yhteyshenkilölle: Selina Chadha, Oftel, 50 Ludgate Hill, London EC4M 7JJ (puhelin (44-207) 634 53 07, sähköposti: selina.chadha@oftel.gov.uk) 18. helmikuuta 2002 mennessä. 7. Mahdolliset luottamukselliset tiedot on selvästi merkittävä sellaisiksi ja erotettava omaksi luottamukselliseksi liitteekseen. Kaikki Oftelin vastaanottamat kannanotot, luottamuksellisiksi merkittyjä tietoja lukuun ottamatta, annetaan Oftelin tutkimusyksikön (Research and Intelligence Unit) tarkasteltaviksi ja saatetaan julkaista. 8. Pääjohtajan on viestintälain 12 osan 2 kohdan nojalla otettava huomioon kaikki asianmukaisesti esitetyt kannanotot ja vastalauseet, joita ei ole peruttu. Pääjohtaja ehdottaa muutosten tekemistä lakisääteisen lausuntokierroksen jälkeen heti, kun se käytännössä on mahdollista, ellei edellä tarkoitetuista valituksista tai huomioista muuta johdu. 9. Ehdotetut muutostekstit kokonaisuudessaan (ja täydellisen luettelon muutosten kohteena olevista toimiluvista) saa seuraavalta yhteyshenkilöltä: Gabrielle Dakhama, Oftel, 50 Ludgate Hill, London, EC4M 7JJ (puhelin (44-207) 634 87 35, sähköposti gabrielle.dakhama@oftel.gov.uk). MUUTOKSEN PERUSTELUT 1. Poistetaan ilmaisu "in writing" ehdon 17 kohdan 2 alakohdasta a. 2. Nykyisessä muodossaan ehdolla 17 kielletään ACE-laitteiden käyttö, mikäli muodostettu puhelu ei koostu luonnollisesta puheesta, paitsi jos puhelun vastaanottajalta on saatu tähän kirjallinen suostumus. 3. Muutoksen vaikutus on se, ettei toimiluvan haltijoiden tarvitse enää hankkia tähän kirjallista suostumusta. 4. Pääjohtaja katsoo, että kirjallisen suostumuksen edellyttäminen estää sellaisten uusien tuotteiden ja palvelujen kehittämistä ja käyttöönottoa, joista voi olla hyötyä kuluttajille. Sinänsä suostumuksen hankkimista koskeva vaatimus jää voimaan, millä varmistetaan kuluttajien riittävä suojelu. Kirjallisen suostumuksen hankkimista koskevan vaatimuksen poistaminen mahdollistaa kuitenkin useampien sellaisten ACE-laitteita käyttävien tuotteiden ja palvelujen tarjoamisen, jotka antavat kuluttajille mahdollisuuden käyttää halutessaan hyväkseen automatisoituja palveluja. Tämä vastaa Oftelin pitkän aikavälin strategiaa, jonka mukaan sääntely pidetään mahdollisimman vähäisenä asianmukaisen tuloksen saamiseksi. 5. Pääjohtaja katsoo, että muutos keventää sääntelyä seuraavista syistä: i) nykyisessä muodossaan ehto 17 aiheuttaa toimiluvan haltijoille rasitteen kieltämällä ACE-laitteiden käytön ilman muodostetun puhelun vastaanottajan kirjallista suostumusta, mikäli muodostettu puhelu ei koostu luonnollisesta puheesta; ii) ehdotettu muutos keventää rasitetta poistamalla vaatimuksen hankkia kirjallinen suostumus; se ei kuitenkaan heikennä tarvittavaa suojaa, sillä vaatimus hankkia suostumus - vaikkakaan ei kirjallisena - varmistaa kuluttajien riittävän suojelun; ja iii) muutos ei heikennä muiden viestintälain 7 osan nojalla myönnetyn toimiluvan haltijoiden asemaa perusteettomasti, sillä ehdotettua muutosta sovelletaan kaikkiin toimiluvan haltijoihin, jotka on nimetty yleisiä televiestintäjärjestelmiä hallinnoiviksi oikeussubjekteiksi.